Document ID: 32001D0660

Odločba Komisije
z dne 6. avgusta 2001
o dopolnitvi Odločbe 2000/112/ES o razdelitvi zalog antigenov med banke antigenov
(notificirano pod dokumentarno številko K(2001) 2472)
(Besedilo velja za EGP)
(2001/660/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o izdatkih na veterinarskem področju [1], kakor je bila nazadnje spremenjena z Odločbo Sveta 2001/12/ES [2], in zlasti člena 14 Odločbe,
ob upoštevanju Odločbe Sveta 91/666/EGS z dne 11. decembra 1991 o uvedbi zalog cepiva Skupnosti proti slinavki in parkljevki [3], kakor je bila nazadnje spremenjena z Odločbo Komisije 2001/181/ES [4], in zlasti člena 7 Odločbe,
ob upoštevanju naslednjega:
(1) V skladu z Odločbo 91/666/EGS je nakup antigenov del ukrepov Skupnosti za uvedbo zalog cepiva Skupnosti proti slinavki in parkljevki.
(2) Priloga I k Odločbi 91/666/EGS podrobno določa količine in podtipe antigena virusa slinavke in parkljevke, ki jih je treba shraniti v zalogah antigenov Skupnosti.
(3) Z Odločbo Komisije 93/590/ES [5], kakor je bila nazadnje spremenjena z Odločbo 2000/112/ES [6], so bili sklenjeni dogovori za nakup antigenov virusa slinavke in parkljevke A5, A22 in O1.
(4) Z Odločbo Komisije 97/348/ES [7], kakor je bila nazadnje spremenjena z Odločbo 2000/112/ES, so bili sklenjeni dogovori za nakup antigenov virusa slinavke in parkljevke A22-Iraq, C1 in ASIA1.
(5) Z Odločbo Komisije 2000/77/ES [8] so bili sklenjeni dogovori za nakup določenih količin antigena virusa slinavke in parkljevke A Iran 96, A Iran 99, A Malaysia 97, SAT1, SAT2 (vzhodnoafriški in južnoafriški sevi) in SAT3.
(6) Z Odločbo Komisije 2000/569/ES [9] so bili sklenjeni dogovori za nakup dodatnih količin antigena virusa slinavke in parkljevke A22-Iraq, O1-Manisa, ASIA 1-Shamir, A Malaysia 97, SAT 1, SAT 2 (vzhodnoafriški in južnoafriški sevi) in SAT3.
(7) Po pisnih informacijah pogodbenika o dobavi in razdelitvi antigena, kupljenega v skladu z Odločbo 2000/569/ES, odobrenim mestom, se zdi ustrezno, da se dopolni Priloga k Odločbi 2000/112/ES o podrobni razdelitvi zalog antigenov, uvedenih v okviru ukrepa Skupnosti v zvezi z zalogami cepiv proti slinavki in parkljevki, med banke antigenov, in o spremembi odločb 93/590/ES in 97/348/ES.
(8) Ukrepi iz te odločbe so v skladu z mnenjem Stalnega veterinarskega odbora -
SPREJELA NASLEDNJO ODLOČBO:
Člen 1
Priloga k Odločbi 2000/112/ES se nadomesti s Prilogo k tej odločbi.
Člen 2
Ta odločba je naslovljena na države članice.
V Bruslju, 6. avgusta 2001

Labels: 19
7
0
6
18